నాట్కో తెలంగాణ ప్రాజెక్టుకు తుది అనుమతులు
- నిపుణుల సిఫారసులతో విస్తరణ ప్రాజెక్టుకు
- కేంద్ర పర్యావరణ శాఖ పచ్చజెండా..
- రంగారెడ్డి జిల్లాలో రూ.480 కోట్లతో ఏర్పాటు
- దాదాపు 1500 కొత్త కొలువులకు ఆస్కారం
నవతెలంగాణ, వాణిజ్య విభాగం
తెలంగాణలో దాదాపు రూ.480 కోట్ల వ్యయంతో ఏర్పాటు చేయదలచిన నాట్కో ఫార్మా విస్తరణ ప్రాజెక్టునకు పర్యావరణ అనుమతులు లభించాయి. ఏడాది 115.5 టన్నుల ఉత్పత్తి సామర్థ్యాన్ని 645 టన్నులకు విస్తరించే క్రమంలో భాగంగా కంపెనీ రంగారెడ్డి జిల్లాలోని మేకగూడలో 34.17 హెక్టార్లలో ఈ విస్తరణ ప్రాజెక్టును చేపట్టనున్నారు. నిపుణుల కమిటీ సిపారసుల మేరకు పర్యవరణ శాఖ నాట్కో ఫార్మా సంస్థ ప్రతిపాదిత విస్తరణ ప్రాజెక్టునకు తుది అనుమతులను జారీ చేసినట్టుగా ప్రభుత్వ సీనియర్‌ అధికారి ఒకరు తెలిపారు. స్థానిక పరిస్థితుల సమ్మతికి లోబడే ఈ అనుమతులు చెల్లుబాటులో ఉంటాయని సదరు అధికారి తెలిపారు. ఈ కొత్త విస్తరణ ప్రాజెక్టు కారణంగా 1,200 మందికి ప్రత్యక్షంగాను, 300 మందికి పరోక్షంగాను కొత్త ఉద్యోగ అవకాశాలు లభించనున్నాయి. తాజా అనుమతుల మూలంగా ఔషధ తయారీలో ఉపయోగించే ఏపీఐ, ఏపీఐ ఇంటర్మీడియట్‌ల ఉత్పతిపెరగడంతో పాటు.. రానున్న కాలంలో విదేశాల నుంచి వీటిని దిగుమతి చేసుకోవాల్సిన ఆవశ్యకత తగ్గుతుందని అన్నారు. ఇప్పటికే నాట్కో సంస్థ దేశీయ అవసరాలతో పాటు అంతర్జాతీయ మార్కెట్లకు సరిపడేలా ఏపీఐలను ఉత్పత్తి చేస్తూ వస్తోంది. 1981లో ఏర్పాటు చేసిన ఈ సంస్థ ఇప్పటికే దేశ వ్యాప్తంగా అయిదు తయారీ యూనిట్లను కలిగి ఉంది. దాదాపుగా 3000 మంది ఉద్యోగులు ఈ యూనిట్లలో పని చేస్తున్నారు.
మీ స్నేహితులకు రికమెండ్ చెయ్యండి